**Výzva na predkladanie ponúk**

v zmysle § 9 zákona č. 25/2006 Z.z. o verejnom obstarávaní

**Názov predmetu zákazky**

Vytvorenie dvoch virtuálnych náučných chodníkov na lokalitách Popradské rašelinisko a Šujské rašelinisko.

**Predpokladaná maximálna hodnota zákazky**

4000,00 € vrátane DPH

**Druh zákazky**

Služba.

**Obstarávateľ**

Aqua vita – Živá voda, Spoločnosť pre spoznávanie a záchranu mokradí

Podtatranského 31, 031 01 Lipt. Mikuláš

IČO 378 08 346

DIČ 2021608105

**Kontaktná osoba a poskytovanie doplnkových informácií**

Dušan Šácha: dusan.sacha@vazky.sk

**Predmet výzvy**

Spracovanie dvoch virtuálnych náučných chodníkov na lokalitách Popradské rašelinisko a Šujské rašelinisko. Chodníky budú vytvorené ako virtuálne prezentácie umiestnené na stránke www.vazky.sk/raseliniska, a to v takom formáte, veľkosti súboru a vizuálnom spracovaní, aby ich online prehliadka bola jednoduchá a ľahko uskutočniteľná pre väčšinu používateľov internetu na Slovensku a zároveň aby súbory svojím formátom, rozlíšením a kvalitou boli kompatibilné so štruktúrou a kvalitou stránky www.vazky.sk/raseliniska.

Chodník Šujského rašeliniska bude spracovaný v 3D zobrazení zachytávajúcom aj model chodníka, chodník Popradského rašeliniska v 2D alebo 3D. Odporúčaný formát pre 3D je swf (alebo obdobný) a veľkosť do 10MB, väčšie súbory je nutné rozdeliť.

Obidva chodníky budú predstavovať prehliadkovú trasu po lokalitách s 5 zastávkami, na ktorých budú umiestnené hlavné informačné texty. Súčasťou prezentácií budú mapky lokalít s vyznačenými trasami chodníkov. Do prezentácie budú na zodpovedajúcich vhodných miestach po dĺžke trasy, odrážajúcich reálne biotopy lokalít, zasadené grafické prvky (fotografie, obrázky a / alebo panorámy a / alebo videá) a ich vysvetľujúce texty, prípadne zvukové stopy. Tieto prvky musia návštevníka informovať o obsahu grafického prvku, ako aj o časovom a kde to je možné aj ekologickom aspekte jeho výskytu na lokalite (tak, aby návštevníci boli objektívne informovaní o tom, ktoré zobrazené druhy sa vyskytujú v akom čase a v akých spoločenstvách).

Predpokladaný termín uzavretia zmluvy je 1. február 2014. Najneskorší termín dodania diela 15. jún 2014.

Spracovateľ je pri prípadnej práci v teréne povinný rešpektovať obmedzenia vyplývajúce zo zákona č. 543/2002 o ochrane prírody a krajiny.

**Požadovaný profil uchádzača**

O zhotovenie diela sa môže uchádzať právnická alebo fyzická osoba oprávnená na podnikanie, ktorá spĺňa nasledujúce podmienky:

* v čase uzavretia zmluvy na dodávku služby je oprávnená na podnikanie v danej činnosti a podnikanie aktívne vykonáva
* skúsenosti s tvorbou a spracovaním internetových prezentácií, digitálnym spracovaním obrázkov a videa budú považované za výhodu
* skúsenosti s tvorbou máp, virtuálnych modelov a fotorealistických vizualizácií budú považované za výhodu
* znalosť prírodných podmienok a ekosystémov lokalít (preukázať predchádzajúcou vlastnou prácou alebo zmluvou so subdodávateľom, ktorý túto podmienku pre jednotlivé lokality spĺňa) bude považovaná za výhodu.

**Typ zmluvy na poskytnutie predmetu zákazky**

Zmluva o diele

**Požadované výstupy**

Dve internetové prezentácie podľa požiadaviek opísaných v časti Predmet výzvy.

**Lehota, miesto a podmienky na predloženie cenovej ponuky**

Cenové ponuky budú predložené v písomnej forme do sídla obstarávateľa alebo elektronickej na jeho emailovú adresu, a to najneskôr do utorka 31. decembra 2013 24.00. Rozhodujúci je termín doručenia.

Ponuky musia obsahovať povinnú textovú časť a prílohy dokladajúce oprávnenosť podľa kritérií definovaných v Požadovanom profile uchádzača.

Textová časť bude obsahovať:

* stručný opis návrhu riešenia chodníkov pre obidve lokality vrátane rozsahu informačných textov, špecifikácie použitých grafických a zvukových prvkov, výsledného formátu a veľkosti prezentácie
* najneskorší termín dodania diela
* kalkuláciu maximálnej ceny za spracovanie diela
* rozpis odhadnutej ceny podľa jednotlivých položiek a prác
* kontakt a emailovú adresu predkladateľa ponuky.

Prílohy:

* Príloha 1 (povinná): doklad o oprávnenosti na vykonávanie činnosti (výpis z obchodného registra, živnostenského registra, registra OZ a stanov OZ alebo obdobný doklad).
* Príloha 2 (nepovinná): portfólio prác dokladujúcich skúsenosti s tvorbou a spracovaním internetových prezentácií, digitálnym spracovaním obrázkov a videa.
* Príloha 3 (nepovinná): portfólio prác dokladujúcich skúsenosti s tvorbou máp, virtuálnych modelov a fotorealistických vizualizácií.
* Príloha 4 (nepovinná): dokumentácia znalosti prírodných podmienok a ekosystémov lokalít predchádzajúcou vlastnou prácou alebo zmluvami so subdodávateľmi.

Nekompletné cenové ponuky budú z výberu vyradené. Textová časť ponuky a prílohy vrátane nepovinných budú využité ako podklady na hodnotenie.

**Hodnotenie ponúk**

Ponuky budú hodnotené v škále 0 – 10 bodov na základe nasledujúcich kritérií:

* profil uchádzača (znalosť lokalít, skúsenosti s obdobnými projektmi, ovládanie potrebných zručností) 30% váhy = 0 – 3 body
* originálnosť, pútavosť a kompatibilita navrhnutého riešenia chodníkov 30% váhy = 0 – 3 body
* najneskorší termín dodania diela a reálnosť jeho úspešného spracovania v tomto termíne 20% váhy = 0 – 2 body
* cena a jej špecifikácia 20% váhy = 0 – 2 body.

Víťazom sa stane ponuka s najvyšším počtom bodov. Podmienkou je získanie aspoň 2 bodov v každom z prvých dvoch kritérií a aspoň 1 bodu v každom z druhých dvoch kritérií.

Uchádzači budú o výsledku informovaní emailom do 31. januára 2014.

V Lipt. Mikuláši, 9. decembra 2013

Vypracoval: Dušan Šácha